SK Úradný vestník Európskej únie C 47/2

Uverejnenie žiadosti o registráciu v zmysle článku 6 odsek 2 nariadenia (EHS) č. 2081/92 o ochrane označení pôvodu a zemepisných označení

(2005/C 47/02)

Toto uverejnenie udeľuje právo námietky v zmysle článku 7 a 12 d uvedeného nariadenia. Každá námietka proti tejto žiadosti musí byť postúpená v lehote šiestich mesiacov od tohto uverejnenia prostredníctvom príslušného orgánu členského štátu, členského štátu Svetovej obchodnej organizácie, alebo tretej krajiny uznanej podľa článku 12 odsek 3. Uverejnenie je odôvodnené nasledujúcimi náležitosťami, najmä bodom 4.6, podľa ktorého sa žiadosť považuje za odôvodnenú v zmysle nariadenia (EHS) č. 2081/92.

SÚHRNNÝ VÝKAZ

NARIADENIE RADY (EHS) č. 2081/92

„ASPERGE DES SABLES DES LANDES“

Č. ES: FR/00272/07.11.2002

CHOP ( ) CHZO (X)

Tento stručný výkaz je vytvorený za informačným účelom. Úplnú informáciu najmä pre výrobcov produktov chránených CHOP, alebo CHZO, môžete získať prostredníctvom konzultácie úplnej verzie špecifikácie výrobku buď na národnej úrovni, alebo na oddeleniach Európskej komisie (1).

1. Príslušný orgán členského štátu:

Názov: Institut National des Appellations d'Origine Adresa: 138, Champs Elysées – 75008 PARIS – FRANCE Tel.: (1) 53 89 80 00 Fax: (1) 42 25 57 97

2. Žiadateľ:

2.1. Názov: Syndicat des Producteurs d'Asperges des Landes 2.2. Adresa: Chambre d'Agriculture, Cité Galliane, BP 279 – 40005 MONT DE MARSAN CEDEX Tel.: (5) 58 85 45 05 Fax: (5) 58 85 45 21 E-mail: qualite@landes.chambagri.fr 2.3. Zloženie: Výrobca/Spracovateľ (X) Iné ( )

3. Druh výrobku:

Kategória: : Ovocie, zelenina a obilniny v surovom stave alebo spracované

4. Špecifikácia požiadaviek:

(súhrn požiadaviek podľa článku 4 ods. 2)

4.1. Názov: „Asperge des Sables des Landes“

4.2. Popis: Čerstvá špargľa, biela alebo fialová (biela špargľa, ktorej špička získala fialkastý odtieň. Zafarbenie špargle je dôsledkom pôsobenia svetla počas niekoľkých hodín a nemá vplyv na chuťové vlastnosti špargle); zodpovedá kategóriám EXTRA a I uvedeným v normách Spoločenstva.

Špargle sa balia v zemepisnej oblasti výroby a dodávajú sa vo zväzkoch alebo v jednotkovom obale, alebo sa dodávajú nezväzované, pričom ich rozmery zodpovedajú normám Spoločenstva (12 – 16 mm a 16 mm a + pre kategóriu EXTRA a 10 – 16 mm a 16 mm a + pre kategóriu I). Špargle „Sables des Landes“, dodávané v inom stave než čerstvé (zmrazené alebo sterilizované…), nemôžu niesť ochranné zemepisné označenie „Sables des Landes“ alebo „Landes“.

4.3. Zemepisná oblasť: Špargľa zberaná a upravovaná v zemepisnej oblasti, ktorú tvorí departement Landes, rozprestierajúci sa v oblasti nazývanej „Landes de Gascogne“ na základe nariadenia z 5. novembra 1945 ministerstva pôdohospodárstva, t. j.:

celý departement Landes;

departement Gironde (iba kantóny Bordeaux, Arcachon, Audenge, Belin, Blanquefort, Castelnau-de-Medoc, La-Brede, Pessac, Podensac, La Teste; kantón Langon (časť): obce Langon, Bommes, Fargue-de-Langon, Léognan, Mazière, Roaillan, Sauterne, Toulenne; kantón Auros (časť): obce Auros, Berthez, Brannens, Brouqueyran, Coimère, Lados, Sigalens; kantóny Bazas, Captieux, Grignols, Saint Symphorien, Villandraut, Lesparre-Medoc, Pauillac, Saint-Laurent a Benon, Saint-Vivien-de-Medoc);

departement Lot-et-Garonne (iba kantón Bouglon (časť): obce Antagnac, Labastide-Castel-Amouroux, Poussignac; kantón Casteljaloux; kantón Damazan (časť): obce Damazan, Ambrus, Caubeyres, Fargues-sur-Ourbise, Saint-Léon, Saint-Pierre de Buzet; kantón Houeillès; kantón Lavardac (časť): obce Lavardac, Barbaste, Montgaillard, Pompiey, Xaintrailles; kantón Mézin (časť): obce Mézin, Gueyze, Lisse, Meylan, Poudenas, Réaup, Saint-Maure-de-Peyriac, Saint-Pé-Saint-Simon, Sos).

4.4. Dôkaz o pôvode:

História

Pestovanie špargle zavedené v Landes začiatkom 20. storočia, ktoré bolo svojho času veľmi neobvyklou hospodárskou činnosťou, zaznamenalo v 60. rokoch prudký rozvoj. V rozsiahlej lesnatej oblasti, v ktorej francúzsky štát už od 19. storočia ťaží borovicovú živicu (živica z borovíc), ťažbu živice takmer úplne nahradilo pestovanie špargle a iných poľnohospodárskych kultúr. Pestovanie špargle vyhovuje nielen miestnym pôdnym a klimatickým podmienkam, ale aj existencii malých a stredných podnikov a dostatku pracovnej sily. Pestovanie špargle umožňuje zachovať v tejto špecifickej lokalite („život uprostred lesa“) hustú sieť činného vidieckeho obyvateľstva.

Sledovateľnosť

Zárukou pôvodu šparglí je zabezpečenie ich sledovateľnosti od samotných pestovateľov až po distributérov. Polia výrobcov sa evidujú pod príslušným označením. Jednotlivé obchodné množstvá šparglí sú identifikované od výroby až po príchod na baliace pracoviská. Prepravky alebo jednotkové obaly sú označené špeciálnou etiketou a značkou, ktorá umožňuje zistiť pôvod tovaru (kód výrobcu, dátum zberu z poľa). Operátori vedú evidenciu na účely zabezpečenia sledovateľnosti tovaru.

4.5. Metóda výroby: Špargľa je trváca rastlina, ktorej kultúra sa vysádza na zhruba 10 rokov; fáza výroby sa začína od tretieho roku a trvá asi 7 rokov. Konzumuje sa zálistok, ktorý je podzemnou časťou vyrastajúcou z „priliepavého koreňa“. Povolené sú len odrody schopné produkovať biele alebo fialové špargle, ktoré sú uvedené v zozname združenia-žiadateľa, pričom každá nová odroda musí prejsť špeciálnymi skúškami.

Produkcia sa začína zasadením v marci – máji „priliepavého koreňa“ do zeme, ktorá musí mať potrebný obsah piesku (nad 75 %), musí dobre presakovať, je úrodná a má potrebnú pestovateľskú minulosť. Hustota sadenia je 12 000 - 25 000„priliepavých koreňov“ na jeden hektár podľa úrodnosti pôdy a spôsobu zavlažovania. Zúrodňovanie, zavlažovanie a ochrana zdravia rastlín sa zabezpečuje podľa potreby.

S pôdou sa pracuje tak, že sa vytvorí malý kopček z veľmi jemnej, neudupanej pôdy, vysoký asi 30 cm, ktorému sa dá konečná podoba v priebehu februára a ktorý sa neskôr prípadne pokryje slamou, t. j. prekryje sa vrstvou, ktorá zabezpečí lepšie šírenie tepla v pôde. Zber sa môže začať vtedy, keď sa teplota pôdy vo vrstve, kde sa nachádza „priliepavý koreň“, zvýši na 9 – 12 °C, teda vo všeobecnosti v marci – máji (prvá úroda sa zberá v treťom roku po vysadení). Pazochy sa ihneď chránia pred svetlom a uskladňujú sa v chlade (7 °C) do štyroch hodín po zbere. Všetky operácie ako triedenie, balenie a skladovanie až po odoslanie distributérom sa musia uskutočňovať v chlade a musí sa pri nich zabrániť vysušovaniu tovaru. Uvedené operácie sa realizujú vo vymedzenej oblasti so zreteľom na krehkosť špargle z piesčitých pôd z Landes s cieľom zachovať jej čerstvosť a krehkosť. Vďaka etikete sa dá zistiť najmä dátum dodania do baliarne.

4.6. Súvislosti: Špargle zo Sables des Landes sú rané, pekne tvarované, veľmi mäsité, nie sú vláknité ani horké; celkove sú jemné, lahodné a veľmi krehké. Tieto jej vlastnosti sú výsledkom hlavne spôsobu rastu zálistku v určitom druhu pôdy a v určitých klimatických podmienkach. Ide o podzolové pôdy, ktoré sú dosť bohaté na organickú látku a veľmi hlinité, pričom práve hlina spôsobuje absenciu horkej chuťovej vlastnosti špargle. Vďaka osobitnej zrnitosti týchto pôd sú pôdy ľahké, ľahko presakujú a rýchlo sa zahrievajú. Okrem toho má tento druh pôdy priamy vplyv na zálistok špargle, ktorý rastie rýchlo a rovno vzhľadom na malý mechanický odpor pôdy.

Know-how výrobcov, čo sa týka prípravy kopčekov, umožňuje zálistku rásť rýchlo a rovno vďaka malému mechanickému odporu pôdy, ktorá neobsahuje hrudy ani kamenie a vďaka nazhromaždenému teplu a stabilnej vlhkosti.

Podnebie v tejto oblasti je oceánskeho „akvitánskeho“ typu, t. j. mierne vlhké s predčasným príchodom jari (relatívne výdatné dažde a mierne teploty); miernosť podnebia umocňujú rozsiahle husté lesy. Vďaka suchému a teplému letu si rastlina môže vytvoriť rezervy nevyhnutné na neskoršiu dobrú úrodu.

Špargľa zo Sables des Landes má pre svoje vlastnosti veľmi dobrú povesť na európskych trhoch. Z prieskumu, ktorého cieľom bolo zistiť, do akej miery je táto špargľa známa, a ktorý sa uskutočnil v roku 1997, vyplýva, že profesionálni nákupcovia poznajú špargľu z Landes (90 %), a čo sa týka kvality, radia ju na prvé až druhé miesto. Špargla z Landes je uznávaná aj ako vývozný artikel a vývoz predstavuje asi 10 % celoročnej obchodnej činnosti (Nemecko (~ 7 %), Luxembursko (~ 2 %), Belgicko, Španielsko, Anglicko), pričom niektoré krajiny sú spotrebiteľmi špargle z piesčitých pôd z Landes od 60. rokov.

Know-how výrobcov z oblasti zberu a triedenia, baliarní a obchodných operátorov je okrem iného veľmi dôležitý na zabezpečenie toho, aby distributéri dostali tieto produkty veľmi čerstvé a krehké.

4.7. Kontrolný orgán:

Názov: QUALISUD Adresa: „Agropole“ B.P. 102, Lasserre – 47 000 AGEN

V súlade s normou EN 45011

4.8. Označovanie: Produkt sa predáva pod názvom „Asperge des Sables des Landes“.

4.9. Vnútroštátne požiadavky: –

(1) Európska komisia – Generálne riaditeľstvo pre poľnohospodárstvo – Oddelenie pre politiku kvality poľnohospodárskych výrobkov – B – 1049 Brusel